Abaoe kentañ gouel etrebroadel ar mor, Brest 92, ez eus chomet ur boaz dibar : sevel « Taolennoù Mor ».  Da bep hini eus ar bagadoù a gemer perzh er gouel e vez roet un daolenn goad iroko, 90 cm war 30 cm, evit ma vefe livet ganto evel ma karont, en ur resisaat anv o bag hag hini o forzh-stag.  Pal an dra-se eo mirout ur roud eus pep bag zo tremenet e gouelioù mor Brest ha gellout a ra pep hini lakaat ar pezh a gar war an daolenn, diouzh e sevenadur hag e varregezh.  A-wechoù e kaver warno elfennoù dibar eus ar vro orin. Lod eus an taolennoù zo bet kinklet gant  danvez divoaz evel feilhañs eus Delft pe harink disechet eus Norvegia, ha betek al lien a dalvez dober kimonoioù. Ar perzh boutin zo gant an holl daolennoù-se eo evel-just ez int oberennoù arz stag ouzh ar mor.  Kreskiñ a ra an dastumad 1500 taolenn da vare pep gouel, ha berzh bras a ra an diskouezadeg anezhañ bep taol. En ur grouiñ an taolennoù-se e chell an holl vagoù a gemer perzh er gouel, ar re vras koulz hag ar re vihan, kinnig o arouez da gêr Vrest ha lakaat achanomp da zizoleiñ o sevenadurioù  lies ha pinvidik.  Bez ez eo an Taolennoù mor testenioù bev ha dibar a-berzh miliadoù a vagoù kozh deuet eus pevar chorn ar bed betek mor an Hirwazh ha deuet int da vezañ ul lodenn eus glad ar mor.